Su giuramentu

                    1.
Giuro, cunsiderada bona fiza,
ca in sa terra ses naschida pro me.
Sos bentos no mi appartan da-e te,
si sian impignados chentu miza.

                    2.
Pro cantu vivo in terra e duras bia,
cun perfettu e solenne giuramentu,
in su coro hap'iscrittu s'istrumentu:
«nessun'attera, tue ses sa mia».	
A bideas istranzas chi tenia
lis hapo dadu a tottu su conge'.

                    3.
Dadu lis hapo su conge' a tottu:
tue sol'in su coro ses vivente.
Una cosa s'incontrat solamente
chi potat atterrire cussu votu:
sa morte cun su sou lentu motu
ch'in dogni fortilesa intrat su pè.

                    4.
Sa ch'intrat pè in dogni fortilesa
solamente mi restat de timire.
Niun'attera podet dividire
s'unione tra nois bene presa.
Un'attu de sa tua candidesa
confusu e incantadu m'hat in te.

                    5.
In te hapo sas miras incantadas:
su chi pato non servit chi mi cue.
E cando unu faeddu mi das tue
tenzo tottu sas penas appagadas.
beneittas virtudes destinadas
da-e su soberanu e altu Re.

                    6.
Sa magestade summa e infinita,
su chi dominat in chelu e in terra,
balanzare fattesit una gherra
da una trista femina Giuditta
e firmare fattesi pro vinditta
su sole a su valente Giosuè.

                    7.
Sa presente resone plausibile
in s'argumentu est digna 'e cumparrer,
cun custas maravillas cherzo narrer
chi a Deus nient'est impossibile.
A tie hat fattu bella e addeghibile
comente sa firmesa hat dadu a me.

                    8.
Pro finis, cun istimulos bastantes
hapo mustradu cantu istimo a tie.
Tue puru has favoridu a mie
carignos e affettos abbundantes.
Sos coros in su votu sun costantes:
cando cheres faghimos batti e lè.